Ir-Regolament tal-Kummissjoni (KE) Nru 1576/2000
tad-19 ta’ Lulju 2000
li jissupplimenta l-Anness mar-Regolament (KE) Nru 2400/96 dwar id-dħul ta’ ċerti ismijiet fir-"Reġistru ta’ denominazzjoni protetta ta’ oriġini u indikazzjonijiet ġeografiċi protetti" pprovvdut bir-Regolament tal-Kunsill(KEE) Nru 2081/92 dwar il-protezzjoni ta’ l-indikazzjonijiet ġeografiki u d-denominazzjoni ta’ l-oriġini għall-prodotti u l-oġġetti ta’ l-ikel agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta’ l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u d-denominazzjoni ta’ l-oriġini għall-prodotti u l-oġġetti ta’ l-ikel agrikoli [1], kif l-aħħar emendat bir-Regolament tal-Kummissjoni (KE) Nru 1509/2000 [2], u b’mod partikolari l-Artikoli 6(3) u (4) tiegħu,
Billi:
(1) Skond l-Artikolu 5 tar-Regolament (KEE) Nru 2081/92, il-Ġermanja u l-Isvezja bagħtu lill-Kummissjoni applikazzjonijiet għar-reġistrazzjoni ta’ ismijiet bħala indikazzjonijiet ġeografiċi.
(2) Skond l-Artikolu 6(1) ta’dan ir-Regolament, l-applikazzjonijiet laħqu l-ħtiġiet kollha stabbiliti fih u b’mod partikolari fihom it-tagħrif kollu meħtieġ skond l-Artikolu 4 tiegħu.
(3) Il-Kummissjoni rċeviet dikjarazzjonijiet ta' oġġezzjoni skond l-Artikolu 7 tar-Regolament (KEE) Nru 2081/92 rigward l-ismijiet elenkati fl-Anness ma’ dan ir-Regolament, wara l-pubblikazzjoni tagħhom fil-Ġurnal Uffiċjali tal-Komunitajiet Ewropej [3], iżda dawn l-oġġezzjonijiet jitqiesu mingħajr bażi u għalhekk inammissibbli, ġaladarba ma jurux biżżejjed illi l-ismijiet jonqsu milli jilħqu l-kriterji stabbiliti f'dan ir-Regolament.
(4) Għalhekk l-ismijiet għandhom jiddaħħlu fir-"Reġistru ta’ denominazzjoni protetta ta’ oriġini u indikazzjonijiet ġeografiċi protetti" u għalhekk iridu jiġu protetti fil-Komunità kollha bħala indikazzjonijiet ġeografiċi protetti.
(5) L-Anness ma’ dan ir-Regolament jissupplimenta l-Anness mar-Regolament tal-Kummissjoni (KE) Nru 2400/96 [4], kif l-aħħar emendat bir-Regolament (KE) Nru 1338/2000 [5],
ADOTTAT DAN IR-REGOLAMENT:
L-Artikolu 1
L-ismijiet fl-Anness ma’dan ir-Regolament jiġu miżjuda fl-Anness mar-Regolament (KE) Nru 2400/96 u jiddaħħlu bħala indikazzjonijiet ġeografiċi protetti (IĠP) fir-"Reġistru ta’ denominazzjoni protetta ta’ oriġini u indikazzjonijiet ġeografiċi protetti" pprovvdut bl-Artikolu 6(3) tar-Regolament (KEE) Nru 2081/92.
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’Lulju 2000